བརྒྱ་ལ་བོད་ཡིག་ལའང་གཅིག་གྱུར་དང་ཚད་ལྡན་གྱི་ཡི་གེ་གཏག་ཐབས་ཤིག་མཆིས་པ་ཡིན་ཕྱིན།རང་རེའི་བོད་ཀྱི་ཡི་གེ་འདི་ཉིད་ཀྱང་དར་རྒྱས་ཆེ་བའི་རྒྱལ་ཁབ་གཞན་དང་མི་རིགས་གཞན་གྱི་ཡི་གེ་ནང་བཞིན་ཕྱོགས་གང་ཅིའི་ཐད་དུ་བཀོལ་སྤྱོད་གནང་བདེ་ཞིང་བོད་ཡིག་སྤྱོད་མཁན་གྱི་མི་གྲངས་ཇེ་མང་དང་ཁྱབ་རྒྱ་ཇེ་ཆེ་རུ་འགྲོ་བར་ཕན་པ་མ་ཟད།མཉེན་ཆས་གསར་བཟོ་དང་།དྲ་ལམ་མྱུལ་བ་དང་རྩོམ་སྒྲིག་གནང་བ་སོགས་བོད་ཡིག་གི་ལམ་ནས་བྱ་བ་གང་དང་ཅི་བསྒྲུབ་ཀྱང་བཀོལ་སྤྱོད་ཀྱི་བཀག་རྒྱ་མེད་ལ།ལས་ཕྱོད་ཀྱི་ཚད་མཐོ་ཞིང་།གསར་སློབ་པ་མང་པོ་ཞིག་གི་ཡིད་ཀྱི་དང་པ་འདྲེན་ཐུབ་པར་མ་ཟད།ལས་ཀའི་དཀའ་རྙོག་ཀྱང་སེལ་ཐུབ་པའི་དགེ་མཚན་མི་དམན་པ་ཡོད།དེ་བས་ང་ཚོས་ཆ་འཕྲིན་གྱི་དུས་རབས་འདིར་བོད་ཡིག་ལ་གཏག་ཐབས་སྣ་ཚོགས་མཆིས་པ་དེ་དག་གཅིག་གྱུར་དང་འཐུས་སྒོ་ཇེ་ཚང་དུ་གཏོང་རྒྱུ་ནི་ཤིན་ཏུ་ནས་ཀྱང་གལ་འགངས་ཆེ་བ་ཞིག་རེད།བདག་གིས་མི་ག་གེ་མོ་ཞིག་དང་ལས་ཁུངས་ག་གེ་མོ་ཞིགསློབ་གྲྭ་ག་གེ་མོ་ཞིག་གི་མཉེན་ཆས་གསར་སྤེལ་གྱི་ཁེ་ཕན་ལ་གནོད་པ་གཏོང་འདོད་པ་མ་ཡིན་པར།རང་ཉིད་ཀྱིས་བོད་ཡིག་རྩོམ་སྒྲིག་གནང་བའི་བརྒྱུད་རིམ་ཁྲོད་ཀྱི་བསམ་ཚུལ་ཐོར་བུ་ཙམ་དང་ཉེ་འཁོར་གྱི་སློབ་གྲོགས་ལ་ལའི་སེམས་ཁམས་ལ་དབྱེ་ཞིབ་བྱས་པའི་མཇུག་འབྲས་ཙམ་ཡི་གེར་བཀོད་དེ་ཆ་འཕྲིན་ལག་རྩལ་དང་བོད་ཡིག་བོད་སྐད་ཀྱི་མདུན་ལྗོངས་ཡངས་པོར་རྔོ་ཙམ་ཐོགས་པའི་རྒྱུ་རུ་བསྔོ་བའོ།།